Oujaarsgebruike: Twee vas ná rusbank byna vrou tref | Maroela Media
Die vrou, in haar 40s, het op Oujaarsaand verby die gebou gestap toe ŉ tweesitplekrusbank reg voor haar geland het, het die Shin Min Daily in China berig.
Die vrou het die polisie ontbied en hulle het drie mans ondervra. Twee van die mans is in hegtenis geneem.
Die mans voer aan hulle moes die rusbank vir ŉ vriend skuif, het die Straits Times berig.
Intussen is ŉ gewoonte in Hillbrow, Johannesburg, om meubels uit vensters van hoë geboue te gooi, in ŉ peiling as die vierde vreemdste gebruik op Oujaarsaand aangewys. Die sosialemedia-webwerf Badoo.com het 7 200 gebruikers in 18 lande gevra om vir die vreemdste en prettigste Oujaarsgebruike te stem.
Die gebruik in Talca, Chili, om Oujaarsaand in ŉ begraafplaas saam met afgestorwe familielede te spandeer, is wêreldwyd as die vreemdste gebruik aangewys.
Die gebruik in Roemenië, om te luister of jy diere kan hoor praat, is as die tweede vreemdste gebruik aangewys. As jy onsuksesvol is, word dit as goeie geluk beskou.
In die derde plek is ŉ gewoonte in Ierland om jou kop teen ŉ muur te stamp om van “bose geeste” ontslae te raak.
Die massasoenery in Venesië, Italië, die dra van rooi onderklere in Meksiko vir goeie geluk en ŉ drie dag lange watergeveg in Thailand is as die prettigste gebruike aangewys. Hillbrow-inwoners se gebruik om meubels uit te gooi het ook die vierde plek gehaal in die prettigste Oujaarsgewoontes.